## Prop de 200 professionals participen a Zúric en un seminari sobre la ceràmica castellonenca

*** Es tracta d’una acció organitzada per Ivace+i Internacional i Ascer per a promocionar el sector tauleller en mercats estratègics
* El seminari ha comptat amb la col·laboració del prestigiós fòrum de debat i coneixement ‘Schweizer Baumuster Centrale’**

Ivace+i Internacional, dependent de la Conselleria d’Innovació, Indústria, Comerç i Turisme, i la patronal Ascer han organitzat a Zúric (Suïssa) un seminari sobre ceràmica i arquitectura, que ha comptat amb la participació de prop de 200 professionals del sector.

La directora general d’Emprenedoria i Internacionalització, Ester Olivas, ha explicat que l’objectiu d’este tipus d’accions “és promocionar els usos de la ceràmica castellonenca en mercats estratègics, a través de seminaris dirigits a prescriptors i distribuïdors”.

El programa d’este seminari anomenat ‘Arquitectura’ ha inclòs les ponències de dos estudis d’arquitectura Studio.Noju, que ha mostrat la reforma interior d’un apartament a Torrres Blancas, obra de referència del cèlebre arquitecte Sáenz de Oíza; i OAB Arquitectos, amb una llarga trajectòria en l’ús de ceràmica espanyola i guardonats amb els Premis Ceràmica ASCER en diverses edicions.

A més, s’ha habilitat una zona d’exposició en la qual huit empreses ceràmiques de la Comunitat Valenciana han tingut l’oportunitat de mostrar les seues novetats als professionals assistents. Les empreses participants han sigut Azteca, Cevica, Dune, Monopole, Rocersa, Stn, Natucer i Tempio.

Per al desenvolupament d’esta acció, Ivace+i Internacional ha habilitat un *landing* promocional per a donar a conéixer l’oferta de les empreses participants.

**Seminari professional**

En esta ocasió, Ivace+i Internacional i Ascer han treballat conjuntament amb el prestigiós fòrum de coneixement i debat ‘Schweizer Baumuster Centrale (SBCZ)’ per a la celebració d’este seminari que ha portat per títol ‘Kerasmiche Architektur’ i que s’ha celebrat en el marc del programa d’activitats dirigides a professionals dels camps de l’arquitectura, el disseny i l’enginyeria.

Esta entitat fundada en 1935 per iniciativa de la Federació Suïssa d’Arquitectes (BSA) és un fòrum de debat sobre materials per a tots els agents del sector de la construcció a Suïssa i gestiona una exposició permanent de materials i mostres de construcció.

“Amb este seminari hem volgut donar a conéixer als professionals locals l’oferta del sector ceràmic de la Comunitat Valenciana i posicionar la ceràmica *Tile of Spain* com un material sostenible, avantguardista i innovador”, ha indicat Olivas.

Fecha: 17/05/2024